Kommissionens forordning (EF) nr. 1948/2002

af 31. oktober 2002

om ændring af forordning (EØF) nr. 584/75 om fastsættelse af gennemførelsesbestemmelserne vedrørende udbydelse i licitation af eksportrestitutioner for ris

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 3072/95 af 22. december 1995 om den fælles markedsordning for ris(1), senest ændret ved forordning (EF) nr. 411/2002(2), særlig artikel 13, stk. 15, og

ud fra følgende betragtninger:

(1) På baggrund af de erfaringer, der er gjort de foregående produktionsår, bør der foretages ændringer af Kommissionens forordning (EØF) nr. 584/75 af 6. marts 1975 om fastsættelse af gennemførelsesbestemmelserne vedrørende udbydelse i licitation af eksportrestitutioner for ris(3), senest ændret ved forordning (EF) nr. 299/95(4).

(2) De enkelte bydende bør, samtidigt med at anonymiteten opretholdes, identificeres med numre, således at det fremgår, hvem der har afgivet flere bud og i hvilket omfang.

(3) For at opnå en mere nøjagtig forvaltning af de bortliciterede mængder bør der fastsættes en bortliciteringskoefficient for de bud, der ligger på niveau med maksimumsrestitutionen, samtidig med, at de erhvervsdrivende får mulighed for at fastsætte en bortliciteret minimumsmængde, under hvilken deres bud betragtes som ikke indgivet.

(4) Forvaltningskomitéen for Korn har ikke afgivet udtalelse inden for den af formanden fastsatte frist -

UDSTEDT FØLGENDE FORORDNING:

Artikel 1

I forordning (EØF) nr. 584/75 foretages følgende ændringer:

1) I artikel 2, stk. 2, indsættes følgende tekst:

"og eventuelt

e) i tilfælde af, at Kommissionen fastsætter en bortliciteringskoefficient for de mængder, der er indgivet bud på i henhold til artikel 5, en minimumsmængde, således at buddet, hvis den bortliciterede mængde er mindre end denne mængde, betragtes som ikke indgivet."

2) Artikel 4, stk. 2, affattes således:

"2. De bydende nummereres individuelt i forbindelse med hver ugentlig licitation. Denne nummerering foretages vilkårligt og uafhængigt for hver ugentlig licitation. Buddene identificeres ved hjælp af de bydendes numre og indberettes omgående til Kommissionen."

3) I artikel 5, stk. 2, indsættes følgende punktum:"Når det gælder bud, der ligger på niveau med maksimumsrestitutionen, kan fastsættelsen være ledsaget af fastsættelse af en bortliciteringskoefficient for de mængder, der er indgivet bud på. Sidstnævnte fastsættelse vedtages efter proceduren i stk. 1."

4) I artikel 7 indsættes følgende tekst:

"c) buddet betragtes som ikke indgivet i henhold til artikel 2

d) Kommissionen fastsætter en bortliciteringskoefficient. Det frigivne beløb svarer til den ikke accepterede mængde."

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 31. oktober 2002.

På Kommissionens vegne

Franz Fischler

Medlem af Kommissionen

(1) EFT L 329 af 30.12.1995, s. 18.

(2) EFT L 62 af 5.3.2002, s. 27.

(3) EFT L 61 af 7.3.1975, s. 25.

(4) EFT L 35 af 15.2.1995, s. 8.